Trayvon Martin-saken: George Zimmerman tilbake i fengsel
ARTIKKELEN ER OVER SYV ÅR GAMMEL Dommeren i saken antydet at paret har løyet om deres økonomi og inndro deretter Zimmermans kausjon. Aktoratet i saken la fram bevis på at Zimmerman og hans kone har bedre økonomi enn de har gitt uttrykk for, skriver nyhetsbyrået AP. Under en kausjonshøring tidligere vitnet kona i retten om at de har begrensede midler. Men aktoratet har lagt frem bevis for at Zimmerman har fått minst 135.000 dollar i donasjoner til sine rettslige kostnader gjennom en nettside han selv har satt opp. Zimmermans advokat Mark O'Mara annonserte søndag at den tiltalte var tilbake Florida og hadde overgitt seg til fengselet, etter at han ble dømt fengslet fredag. Tidsfristen for Zimmerman å overgi seg er satt til klokken 14.30 lokal tid, søndag. Men allerede lørdag kveld lokal tid var Zimmerman på plass i delstaten, melder US News. Zimmerman kom fra hemmelig adresse fordi han, i følge advokaten hans, har mottatt flere drapstrusler. Reuters melder klokken 20.00 norsk tid at George Zimmerman ankom fengselet 50 minutter før tidsfristen gikk ut. Hevder det var selvforsvar George Zimmerman har nektet straffskyld for drapet på 17 år gamle Trayvon Martin 26. februar i år. Trayvon var på vei hjem fra butikken da Zimmerman som var frivillig nabolagsvakt begynte å følge etter ham fordi han mente Trayvon så mistenkelig ut. Deretter hevder Zimmerman at det kom til en konfrontasjon mellom de to og at han handlet i selvforsvar da han skjøt gutten. Saken skapte stor uro i USA etter at Zimmerman først fikk gå fri. USAs president Barack Obama engasjerte seg åpenlyst i saken og krevde en grundig etterforskning. Han uttalte at USA har behov for selvransakelse etter det som skjedde. George Zimmerman ble siktet først 11. april for uaktsomt drap, 44 dager etter at drapet skjedde. Ny høring Den tiltaltes forsvarere sa søndag at de vil be om en ny kausjonshøring for å svare på dommerens bekymringer om fluktforsøk og uærligheten om den økonomiske situasjonen til paret, dersom Zimmerman skal gå fri mens han venter på rettsak. I tillegg mener hans advokat O'Mara at nettopp fordi Zimmerman drar frivillig tilbake til fengselet i dag viser at det ikke er fare for at han skal rømme mens han venter på rettsak. Orlando-advokat Randy McClean sier at uærligheten om den økonomiske situasjonen kan undergrave Zimmermans troverdighet under rettsaken. McClean mener det kan være problematisk for Zimmerman fordi slik han ser det så står og faller hele rettsaken på hvorvidt juryen velger å tro på den tiltaltes versjon av det som skjedde. - Det andre nøkkelvitnet er dessverre død. Så i bunn og grunn må Zimmerman be om at juryen tror på hans versjon av faktaene i saken. Slik saken står nå er troverdigheten hans kritisk for saken hans, sier McClean til AP.
Mannen som er tiltalt for drap på 17 år gamle Trayvon Martin i USA er på nytt fengslet etter at han løy om sin økonomiske situasjon overfor retten.